Христо Смирненски
Венци за столичните кожодери

chitanka.info

„Поради спадането на маркизетите, търговецът Алкалай се самозастреля.“

Пресата

Не знам как се решил така,

но знам, че с револвер в ръка

той дълго мислил за света,

за неговата суета,

за страшния хомот

на днешния живот

и плода на великата си мисъл

при св. Петра тъй записал

накратко: „Бум!“

Един лев е един куршум.

Не знам какъв съм филантроп,

но знам, че в моя скъсан джоб

царува вечен мраз,

че в дългове съм аз

до гушата зарит,

но имайте пред вид

вий — столичните кожодери,

че все таки ще се намери

за вас поне

един лев в мойто портмоне.

И в свойта бамбашка любов

повярвайте, аз съм готов

последния лев да дам

о, кожодери, вам.

Да, аз съм филантроп,

и който вече гроб

поръчал е да му се издълбае,

то моля го да подчертае в своя ум

от Шокинг лева за куршум.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.